รถไฟฟ้ามหานคร

**รถไฟฟ้ามหานคร** () เป็นระบบรถไฟฟ้าขนส่งมวลชนในกรุงเทพมหานครและปริมณฑล ที่ดำเนินการโดยการรถไฟฟ้าขนส่งมวลชนแห่งประเทศไทย (รฟม.)  เป็นส่วนหนึ่งของโครงข่ายระบบขนส่งมวลชนทางรางในกรุงเทพมหานครและปริมณฑล นอกเหนือไปจากระบบรถไฟฟ้าขนส่งมวลชนอื่น ได้แก่ ระบบขนส่งมวลชนกรุงเทพมหานคร (รถไฟฟ้าบีทีเอส) ของกรุงเทพมหานคร (กทม.) และโครงการระบบรถไฟชานเมือง (สายสีแดง) ของการรถไฟแห่งประเทศไทย (รฟท.)

รถไฟฟ้ามหานครที่เปิดให้บริการแล้วในปัจจุบันได้แก่ สายเฉลิมรัชมงคล (สายสีน้ำเงิน) สายฉลองรัชธรรม (สายสีม่วง) สายนัคราพิพัฒน์ (สายสีเหลือง) และสายวิวัฒน์นคร (สายสีชมพู)

## สายที่เปิดให้บริการ

; หมายเหตุ
*  นับสถานีเชื่อมต่อ (เตาปูน/ท่าพระ) เป็นสถานีเดียว

### สายเฉลิมรัชมงคล (สายสีน้ำเงิน)

โครงการรถไฟฟ้ามหานคร สายเฉลิมรัชมงคล เป็นโครงการรถไฟฟ้าวงแหวนที่มีเส้นทางทั้งบนดิน และใต้ดิน ระยะทางรวมทั้งโครงการอยู่ที่ 55 กิโลเมตร มีจุดเริ่มต้นของโครงการที่สถานีพุทธมณฑลสาย 4 ซึ่งเป็นสถานียกระดับในพื้นที่ จ.สมุทรสาคร จากนั้นเข้าสู่เขตกรุงเทพมหานคร ฝั่งธนบุรี และมาเชื่อมต่อกับรถไฟฟ้าบีทีเอส สายสีลม ที่สถานีบางหว้า ก่อนจะมาเจอกับสถานีท่าพระ ซึ่งเป็นสถานีใหญ่รวมเส้นทางของสายเฉลิมรัชมงคลเข้าด้วยกัน หลังจากผ่านสถานีท่าพระ เส้นทางจะเปลี่ยนเป็นเส้นทางใต้ดินที่สถานีอิสรภาพ ก่อนจะวิ่งลอดใต้แม่น้ำเจ้าพระยาที่ความลึกกว่า 25 เมตร เพื่อเข้าสู่ฝั่งพระนคร รวมเส้นทางกับรถไฟฟ้ามหานคร สายฉลองรัชธรรมส่วนต่อขยายเตาปูน-ราษฎร์บูรณะ ที่สถานีสามยอด และเข้าสู่สถานีหัวลำโพงซึ่งเป็นสถานีเชื่อมต่อกับโครงการรถไฟฟ้าชานเมืองสายสีแดงอ่อนด้วย เชื่อมต่อกับรถไฟฟ้าบีทีเอส อีกครั้งที่สถานีสีลม และสถานีสุขุมวิท ก่อนจะเชื่อมต่อกับรถไฟฟ้าเชื่อมท่าอากาศยานสุวรรณภูมิ และรถไฟฟ้าชานเมืองสายสีแดงอ่อนอีกครั้งที่สถานีเพชรบุรี รวมเส้นทางกับรถไฟฟ้ามหานคร สายสีส้ม ที่สถานีศูนย์วัฒนธรรมแห่งประเทศไทย เชื่อมต่อกับรถไฟฟ้าสายสีเหลือง ที่สถานีลาดพร้าว และเชื่อมต่อกับรถไฟฟ้าบีทีเอส สายสุขุมวิท อีกครั้งที่สถานีพหลโยธิน และสถานีสวนจตุจักร ก่อนเข้าสู่สถานีกลางกรุงเทพอภิวัฒน์เพื่อเชื่อมต่อกับโครงการรถไฟฟ้าชานเมือง หลังออกจากสถานีกลางกรุงเทพอภิวัฒน์ เส้นทางจะเปลี่ยนเป็นรถไฟฟ้ายกระดับอีกครั้ง และรวมเส้นทางกับรถไฟฟ้ามหานคร สายฉลองรัชธรรมส่วนเหนือที่สถานีเตาปูน ข้ามแม่น้ำเจ้าพระยาไปฝั่งธนบุรีอีกครั้งที่สถานีบางโพ เลี้ยวเข้าถนนจรัญสนิทวงศ์ไปทางทิศใต้ จากนั้นยกระดับข้ามทางคู่ขนานลอยฟ้าบรมราชชนนี ที่ความสูง 24 เมตร  เชื่อมต่อกับรถไฟฟ้าชานเมืองสายสีแดงอ่อน และรวมเส้นทางกับสายสีส้มอีกครั้งที่สถานีบางขุนนนท์ ก่อนจะสิ้นสุดเส้นทางของทั้งโครงการที่สถานีท่าพระ จากนั้นรถไฟฟ้าจะตีรถกลับและวิ่งเส้นทางเดิม

จุดประสงค์ของโครงการรถไฟฟ้ามหานคร สายเฉลิมรัชมงคล ตามแผนแม่บทคือเป็นเส้นทางสำหรับใช้เดินทางระยะสั้น เพื่อเชื่อมต่อกับโครงการรถไฟฟ้าอีกระบบหนึ่ง ซึ่งสายเฉลิมรัชมงคลเมื่อเปิดให้บริการทั้งโครงการ จะมีสถานีเชื่อมต่อกับโครงการรถไฟฟ้าสายอื่นๆ ทั้งหมด 15 สถานี ซึ่งถือว่ามากที่สุดในแผนแม่บท โดยปัจจุบันสายเฉลิมรัชมงคล เปิดให้บริการในเส้นทางท่าพระ-บางซื่อ-หลักสอง โดยเป็นเส้นทางยกระดับจากสถานีท่าพระไปจนถึงสถานีเตาปูน จากนั้นเปลี่ยนเป็นเส้นทางใต้ดินในช่วงบางซื่อ-อิสรภาพ และเปลี่ยนเป็นเส้นทางกลับเป็นยกระดับอีกครั้งที่สถานีท่าพระไปจนถึงสถานีหลักสอง ให้บริการโดย บริษัท ทางด่วนและรถไฟฟ้ากรุงเทพ จำกัด (มหาชน) โดยในอนาคตโครงการยังมีแผนขยายเส้นทางไปยังสถานีพุทธมณฑลสาย 4 ด้วย

### สายฉลองรัชธรรม (สายสีม่วง)
 
โครงการรถไฟฟ้ามหานคร สายฉลองรัชธรรม เป็นโครงการรถไฟฟ้าที่มีเส้นทางในแนวทิศตะวันตกเฉียงเหนือ-ทิศใต้ของกรุงเทพฯ มีโครงสร้างทั้งบนดิน และใต้ดิน ระยะทางรวมทั้งโครงการอยู่ที่ 43 กิโลเมตร มีจุดเริ่มต้นของโครงการจากชานเมืองที่ สถานีคลองบางไผ่ บนถนนกาญจนาภิเษก ในพื้นที่ อ.บางบัวทอง จ.นนทบุรี จากนั้นตีโค้งเข้าถนนรัตนาธิเบศร์ ข้ามแม่น้ำเจ้าพระยาที่สถานีไทรม้า-สะพานพระนั่งเกล้า เชื่อมต่อกับรถไฟฟ้าสายสีชมพู และรถไฟฟ้าสายสีน้ำตาลที่สถานีศูนย์ราชการนนทบุรี จากนั้นเข้าสู่เขตกรุงเทพมหานครฝั่งพระนคร เชื่อมต่อกับรถไฟฟ้าชานเมืองสายสีแดงอ่อนที่สถานีบางซ่อน และเชื่อมต่อกับรถไฟฟ้ามหานคร สายเฉลิมรัชมงคลที่สถานีเตาปูน จากนั้นเส้นทางของส่วนต่อขยายส่วนใต้จะลดระดับเป็นเส้นทางใต้ดินที่สถานีรัฐสภา ใกล้กับรัฐสภาแห่งใหม่ เส้นทางจะเข้าสู่เขตกรุงเก่า เชื่อมต่อกับรถไฟฟ้าชานเมืองสายสีแดงอ่อนอีกครั้งที่สถานีสามเสน เชื่อมต่อกับรถไฟฟ้ามหานคร สายสีส้มส่วนตะวันตกที่สถานีอนุสาวรีย์ประชาธิปไตย และรวมเส้นทางกับรถไฟฟ้ามหานคร สายเฉลิมรัชมงคลส่วนใต้อีกครั้งที่สถานีสามยอด ก่อนลอดใต้แม่น้ำเจ้าพระยาในแนวขนานกับสะพานพระปกเกล้า เข้าสู่ฝั่งธนบุรีที่สถานีสะพานพุทธ เชื่อมต่อกับรถไฟฟ้าชานเมืองสายสีแดงเข้มที่สถานีวงเวียนใหญ่ จากนั้นเส้นทางจะเปลี่ยนเป็นรถไฟฟ้ายกระดับอีกครั้ง และสิ้นสุดทั้งโครงการที่สถานีครุใน บริเวณใต้สะพานกาญจนาภิเษก

จุดประสงค์ของโครงการรถไฟฟ้ามหานคร สายฉลองรัชธรรมตามแผนแม่บทคือ เป็นเส้นทางสำหรับใช้เชื่อมต่อระหว่าง จ.นนทบุรี และ จ.สมุทรปราการ ให้เข้าสู่เขตใจกลางเมืองในกรุงเทพมหานครได้อย่างรวดเร็ว โดยปัจจุบันสายฉลองรัชธรรมเปิดให้บริการในเส้นทางคลองบางไผ่-เตาปูน โดยการรถไฟฟ้าขนส่งมวลชนแห่งประเทศไทยเป็นผู้ดำเนินการด้วยตนเอง ผ่านการว่าจ้าง บริษัท ทางด่วนและรถไฟฟ้ากรุงเทพ จำกัด (มหาชน) เป็นผู้เดินรถและซ่อมบำรุงโครงการ และกำลังอยู่ในระหว่างการดำเนินการประมูลเพื่อก่อสร้างส่วนต่อขยายส่วนใต้ภายในปี พ.ศ. 2561

### สายนัคราพิพัฒน์ (สายสีเหลือง)

โครงการรถไฟฟ้ามหานคร สายนัคราพิพัฒน์ เป็นโครงการรถไฟฟ้าที่มีแนวเส้นทางในทิศตะวันออกเฉียงเหนือ-ทิศตะวันออกเฉียงใต้ของกรุงเทพมหานคร เป็นโครงการระบบรถไฟฟ้ายกระดับแบบรางเดี่ยวสายแรกของประเทศไทย ระยะทางรวมอยู่ที่ 28.7 กิโลเมตร มีจุดเริ่มต้นของโครงการจากบริเวณย่านทิศตะวันออกเฉียงเหนือของกรุงเทพมหานครที่สถานีลาดพร้าวซึ่งเป็นจุดเชื่อมต่อกับรถไฟฟ้ามหานคร สายเฉลิมรัชมงคล บนถนนรัชดาภิเษก ในพื้นที่เขตจตุจักร กรุงเทพมหานคร จากนั้นตีโค้งเข้าสู่ถนนลาดพร้าว และวิ่งมาทางทิศตะวันออกจนถึงแยกบางกะปิ จากนั้นเลี้ยวขวาและวิ่งลงมาทางทิศใต้ตามแนวถนนศรีนครินทร์ เชื่อมต่อกับรถไฟฟ้ามหานคร สายสีส้มที่สถานีแยกลำสาลี รถไฟฟ้าแอร์พอร์ต เรล ลิงก์ที่สถานีหัวหมาก จากนั้นเข้าสู่เขตจังหวัดสมุทรปราการหลังพ้นแยกศรีลาซาล และเลี้ยวขวาวิ่งไปทางทิศตะวันตกตามแนวถนนเทพารักษ์ เพื่อสิ้นสุดที่สถานีสำโรง อันเป็นจุดเชื่อมต่อกับรถไฟฟ้าบีทีเอส สายสุขุมวิท

จุดประสงค์ของโครงการรถไฟฟ้ามหานคร สายนัคราพิพัฒน์ตามแผนแม่บทคือ เป็นเส้นทางขนส่งรองสำหรับป้อนผู้โดยสารเข้าสู่ระบบรางหนัก โดยรับผู้โดยสารจากย่านกรุงเทพตะวันออกเพื่อส่งถ่ายผู้โดยสารให้เข้าสู่เขตใจกลางเมืองด้วยระบบรางหนักได้อย่างรวดเร็ว โดยปัจจุบันสายนัคราพิพัฒน์เปิดให้บริการในเส้นทางลาดพร้าว-สำโรง ให้บริการโดย บริษัท อีสเทิร์น บางกอกโมโนเรล จำกัด โดยมีบริษัท บีทีเอส อินฟราสตรัคเจอร์ ดีเวลลอปเม้นท์ จำกัด เป็นผู้เดินรถและซ่อมบำรุงโครงการ ในส่วนของส่วนต่อขยายลาดพร้าว-รัชโยธินตามที่ผู้รับสัมปทานเสนอมา ได้ยกเลิกการดำเนินการลงเนื่องจากมีความขัดแย้งทางผลประโยชน์จากผู้รับสัมปทานสายสีน้ำเงินที่คัดค้านการเกิดขึ้นของส่วนต่อขยาย

### สายวิวัฒน์นคร (สายสีชมพู)

โครงการรถไฟฟ้ามหานคร สายวิวัฒน์นคร เป็นโครงการรถไฟฟ้าที่มีแนวเส้นทางในทิศเหนือของกรุงเทพมหานคร ระยะทางรวมอยู่ที่ 34.5 กิโลเมตร มีจุดเริ่มต้นของโครงการจากบริเวณใจกลางเมืองนนทบุรีที่สถานีศูนย์ราชการนนทบุรีซึ่งเป็นจุดเชื่อมต่อกับรถไฟฟ้ามหานคร สายฉลองรัชธรรม บนถนนรัตนาธิเบศร์ ในพื้นที่ตำบลบางกระสอ อำเภอเมืองนนทบุรี จังหวัดนนทบุรี จากนั้นตีโค้งเข้าสู่ถนนติวานนท์ และวิ่งมาทางทิศเหนือจนถึงแยกปากเกร็ด จากนั้นเลี้ยวขวาและวิ่งลงมาทางทิศตะวันออกตามแนวถนนแจ้งวัฒนะ เมื่อพ้นทางพิเศษศรีรัชจะมีเส้นทางสายสาขาที่เข้าสู่ใจกลางเมืองทองธานีแยกเพิ่มอีก 1 เส้นทาง ซึ่งทั้งสองสายทางจะรวมกันที่สถานีเมืองทองธานี จากนั้นเข้าสู่เขตกรุงเทพมหานครที่สถานีแจ้งวัฒนะ 14 จากนั้นวิ่งต่อมาจนถึงแยกวงเวียนหลักสี่เข้าสู่ถนนรามอินทรา เชื่อมต่อกับรถไฟฟ้าชานเมือง สายธานีรัถยาที่สถานีหลักสี่ รถไฟฟ้าบีทีเอส สายสุขุมวิทที่สถานีวัดพระศรีมหาธาตุ จากนั้นเข้าสู่ถนนสีหบุรานุกิจจนถึงสะพานข้ามคลองสามวาก็จะเลี้ยวขวาข้ามคลองแสนแสบ และข้ามถนนรามคำแหง (สุขาภิบาล 3) มาสิ้นสุดสถานีปลายทางที่บริเวณใกล้แยกรามคำแหง-ร่มเกล้า อันเป็นสถานีเชื่อมต่อการเดินทางกับรถไฟฟ้ามหานคร สายสีส้ม

จุดประสงค์ของโครงการรถไฟฟ้ามหานคร สายวิวัฒน์นครตามแผนแม่บทคือ เป็นเส้นทางขนส่งรองสำหรับป้อนผู้โดยสารเข้าสู่ระบบรางหนัก โดยรับผู้โดยสารจากย่านกรุงเทพเหนือเพื่อส่งถ่ายผู้โดยสารให้เข้าสู่เขตใจกลางเมืองด้วยระบบรางหนักได้อย่างรวดเร็ว โดยปัจจุบันสายสีชมพูเปิดให้บริการในเส้นทางแคราย-เมืองทองธานี-มีนบุรี ให้บริการโดย บริษัท นอร์ทเทิร์น บางกอกโมโนเรล จำกัด โดยมีบริษัท บีทีเอส อินฟราสตรัคเจอร์ ดีเวลลอปเม้นท์ จำกัด เป็นผู้เดินรถและซ่อมบำรุงโครงการ และมีแผนการก่อสร้างส่วนต่อขยายจากสถานีมีนบุรีไปยัง ศูนย์คมนาคมและขนส่ง ท่าอากาศยานสุวรรณภูมิ เป็นระยะที่ 3 ของโครงการ

## สายที่กำลังก่อสร้าง

### สายสีส้ม

เป็นโครงการรถไฟฟ้าช่วงมีนบุรี-บางขุนนนท์ ในแนวเส้นทางทิศตะวันออก-ตะวันตกของกรุงเทพมหานครจากเขตมีนบุรี บริเวณแยกถนนสุวินทวงศ์เข้าสู่ใจกลางเมือง ผ่าน บางกะปิ, ห้วยขวาง, ดินแดง, ราชปรารภ, ประตูน้ำ, อนุสาวรีย์ประชาธิปไตย แล้วลอดใต้แม่น้ำเจ้าพระยา ไปยังโรงพยาบาลศิริราช สิ้นสุดเส้นทางที่บางขุนนนท์ เส้นทางเกือบทั้งหมดเป็นอุโมงค์ใต้ดิน ระยะทาง 37.5 กิโลเมตร ปัจจุบันการก่อสร้างช่วงศูนย์วัฒนธรรมแห่งประเทศไทย - มีนบุรีได้ดำเนินการแล้วเสร็จ และอยู่ระหว่างการก่อสร้างช่วงบางขุนนนท์-ศูนย์วัฒนธรรมแห่งประเทศไทย

## โครงการในอนาคต

### สายสีน้ำตาล

เป็นโครงการรถไฟฟ้าช่วงแคราย-เกษตร-รามคำแหง ยกระดับบนถนนติวานนท์, งามวงศ์วาน, ประเสริฐมนูกิจ และนวมินทร์ ระยะทาง 21 กิโลเมตร เป็นระบบขนส่งมวลชนเชื่อมต่อระหว่างชานเมืองด้านทิศเหนือของกรุงเทพมหานครกับ จ.นนทบุรี และชานเมืองด้านทิศตะวันออกที่เขตบางกะปิ

### รถไฟฟ้ารางคู่ขนาดเบา สายบางนา–ท่าอากาศยานสุวรรณภูมิ

เป็นโครงการรถไฟฟ้าช่วงบางนา-อาคาร South Terminal ท่าอากาศยานสุวรรณภูมิ ยกระดับบนถนนเทพรัตน และถนนสุวรรณภูมิ ระยะทาง 24 กิโลเมตร เป็นระบบขนส่งมวลชนเร็วขนาดเบาที่กรุงเทพมหานครศึกษาเพื่อเชื่อมต่อรถไฟฟ้าสายสีเขียว สายสุขุมวิท เข้าสู่ท่าอากาศยานสุวรรณภูมิตามแนวถนนเทพรัตนที่เป็นเขตเศรษฐกิจใหม่ในย่านกรุงเทพตะวันออก

### สายสีเทา

เป็นโครงการรถไฟฟ้าช่วงแยกลำลูกกา-คลองสี่-วัชรพล-ทองหล่อ ยกระดับบนถนนลำลูกกา, สุขาภิบาล 5, ประดิษฐ์มนูธรรม, ซอยสุขุมวิท 55 (ทองหล่อ), พระราม 4, สาทร, นราธิวาสราชนครินทร์, พระราม 3 และรัชดาภิเษกฝั่งใต้ ระยะทาง 45.25 กิโลเมตร เป็นระบบขนส่งมวลชนเชื่อมต่อระหว่างชานเมืองด้านทิศเหนือของกรุงเทพมหานครกับเขตเศรษฐกิจชั้นในของกรุงเทพมหานครอย่างรวดเร็ว

### สายสีฟ้า

เป็นโครงการรถไฟฟ้าช่วงชุมชนประชาสงเคราะห์-สาทร ยกระดับบนถนนประชาสงเคราะห์, ถนนจตุรทิศ, อโศก-ดินแดง นิคมมักกะสัน วิทยุ และสาทร ระยะทาง 9.5 กิโลเมตร เป็นระบบขนส่งมวลชนขนาดเล็กเพื่อเชื่อมต่อเขตเศรษฐกิจชั้นในของกรุงเทพมหานคร เข้ากับศูนย์ราชการกรุงเทพมหานคร (ศาลาว่าการกรุงเทพมหานคร) ย่านดินแดง

## ผู้โดยสาร
### สถิติผู้โดยสาร

### สถานี

## แผนที่เครือข่ายเส้นทาง

## ดูเพิ่ม

* รถไฟฟ้าในกรุงเทพมหานครและปริมณฑล
* รถไฟฟ้าบีทีเอส
* รถไฟชานเมือง สายสีแดง

## สมุดภาพ

ไฟล์:MRT 1.jpg|ประตูชานชาลาสายสีน้ำเงิน
ไฟล์:MRT 2.jpg|บริเวณที่นั่งภายในรถไฟฟ้าสายสีน้ำเงิน
ไฟล์:201701 Interior of MRT Purple Line rolling stock.jpg|บริเวณที่นั่งภายในรถไฟฟ้าสายสีม่วง
ไฟล์:แยกลาดพร้าว 86.jpg|ทางวิ่งรถไฟฟ้าสายสีเหลือง บริเวณแยกลาดพร้าว 86
ไฟล์:Sanam Chai MRT (I).jpg|ชั้นจำหน่ายบัตรโดยสาร สถานีสนามไชย
ไฟล์:Sala Daeng BTS Station - Si Lom MRT Station Connection 2021.jpg|สถานีสีลม สายสีน้ำเงิน
ไฟล์:MRT Sam Yot train station (placeholder buildings).jpg|สถานีสามยอด สถานีร่วมระหว่างสายสีน้ำเงินและสายสีม่วง
ไฟล์:Tao Poon MRT Station 201600806.jpg|สถานีเตาปูน สถานีร่วมระหว่างสายสีน้ำเงินและสายสีม่วง
ไฟล์:Bang Wa MRT from BTS.jpg|สถานีบางหว้า สายสีน้ำเงิน
ไฟล์:Khlong Bang Phai MRT Station 20160806.jpg|สถานีคลองบางไผ่ สายสีม่วง
ไฟล์:MRT Si Iam Station.jpg|สถานีศรีเอี่ยม สายสีเหลือง
ไฟล์:สถานีวงแหวนรามอินทรา.jpg|สถานีวงแหวนรามอินทรา สายสีชมพู
ไฟล์:Min Buri Station (Orange line).jpg|สถานีมีนบุรี สายสีส้ม


## อ้างอิง